Document ID: 32000D0115

Komisjoni otsus,
24. november 1999,
mis käsitleb tunnuste määratlusi, põllumajandussaaduste ja -toodete loetelu, erandeid määratlustest ning piirkondi ja alasid seoses põllumajandusettevõtete struktuuri käsitlevate ühenduse vaatlustega
(teatavaks tehtud numbri K(1999) 3875 all)
(2000/115/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. veebruari 1988. aasta määrust (EMÜ) nr 571/88 põllumajandusettevõtete struktuuri käsitlevate ühenduse vaatluste korraldamise kohta, [1] viimati muudetud komisjoni otsusega 98/377/EÜ, [2] eriti selle artikli 8 lõiget 1,
ning arvestades järgmist:
(1) Kooskõlas määruse (EMÜ) nr 571/88 artikli 8 lõikega 1 sätestatakse muudatused vaatluse tunnuste loetelus, samuti nende määratlustes ning piirkondade ja vaatlusalade ning teiste territoriaalsete üksuste piiritlemises käesoleva määruse artiklis 15 sätestatud korras, st komisjoni otsusega pärast alalise põllumajandusstatistika komitee arvamuse saamist.
(2) Määruses (EMÜ) nr 571/88 sätestatud põllumajandusettevõtete struktuuri käsitlevate ühenduse vaatluste tulemused saavad olla kooskõlas kogu ühenduses ainult juhul, kui tunnuste loetelus sisalduvaid mõisteid mõistetakse ja kohaldatakse ühetaoliselt.
(3) Vaatlustunnuste loetelu on 1999/2000. aasta põllumajandusettevõtete struktuuri põhivaatlust silmas pidades viimati muudetud otsusega 98/377/EÜ ning komisjoni otsuses 89/651/EMÜ, [3] viimati muudetud otsusega 97/418/EÜ, [4] sätestatakse määratlused, põllumajandussaaduste ja -toodete loetelu, teatavates liikmesriikides kohaldatavate määratluste erandid ning piirkonnad ja alad, mida kohaldatakse 1988-1997. aasta struktuurivaatluste raames. Sellest tulenevalt tuleks otsust 89/651/EMÜ kohandada ja täiendada.
(4) Tunnuste loetellu on lisatud uusi muutujaid. Põllumajanduse arengust tulenevalt on vaja erinevad varasemate muutujate määratlused uuesti läbi vaadata. Käesoleva otsuse I lisas on 1997. aasta ühenduse struktuurivaatlusi silmas pidades esitatud määratluste uus loetelu.
(5) Samuti tuleks uuesti läbi vaadata põllumajandusettevõtete määratluses osutatud põllumajandussaaduste ja -toodete loetelu ja teatavatele liikmesriikidele iseloomulikust olukorrast tulenev loetelu eranditest ühenduse määratlustes. Põllumajandussaaduste ja -toodete uuesti läbivaadatud loetelud ja heakskiidetud erandid määratluste loetelust, on toodud käesoleva otsuse II ja III lisas.
(6) Statistiliste territoriaaljaotuste nomenklatuuri (NUTS) ja põllumajandusettevõtete struktuuri käsitlevate vaatluste puhul kasutatavate piirkondade ja alade vahel peaks olema suurem vastavus. Need piirkonnad ja alad on kasulik käesoleva otsuse IV lisas määratleda.
(7) Käesoleva otsusega ettenähtud meetmed on kooskõlas alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
Määruses (EMÜ) nr 571/88 sätestatud põllumajandusettevõtete struktuuri käsitlevates ühenduse vaatlustes pärast 1997. aastat kasutatavad ühenduse määratlused on esitatud I lisas koos vastavate selgituste ja näidetega.
Artikkel 2
I lisa põllumajandusettevõtete määratluses osutatud põllumajandussaaduste ja -toodete loetelu on esitatud II lisas.
Artikkel 3
Teatavate liikmesriikide eriolukorda silmas pidades kiidetakse heaks III lisas esitatud erandid ühenduse määratlustest.
Artikkel 4
I lisas esitatud vaatluspiirkonna määratluses osutatud piirkondade ja alade loetelu ühenduse põllumajanduse struktuuri vaatluste jaoks on esitatud IV lisas.
Artikkel 5
Otsus 89/651/EMÜ tunnistatakse kehtetuks.
Artikkel 6
Käesolev otsus on adresseeritud liikmesriikidele.
Brüssel, 24. november 1999

Labels: 19
6